《桃花春一溪》
清代·弘历

水裔桃之华灼灼，恰似琳池浸霞脚。东风惯与作参商，祗见其忧那见乐。

落英缤纷如印泥，宛转桃花春一溪。高楼溪上契妙悟，空色色空轩篆题。

讵必武陵无杂树，漫拟江南淮口渡。烟花世界幻三千，到此微尘无用处。

忘物之极同物悲，调御神权谁则窥。我惟仔肩凛佛时，好春花事非我知。

每见蓬蓬风善妒，不惜花零惜云去。